Τζίντζερ Μπέηκερ

Ο Τζίντζερ Μπέηκερ (αγγλ. Peter Edward "Ginger" Baker) ήταν Άγγλος ντράμερ γνωστός για τη συμμετοχή του στο βρετανικό ροκ συγκρότημα Cream, από το 1966 ως το 1968. Πριν από αυτόν υπήρξαν διάσημοι ντράμερ, όπως ο Ρίνγκο Σταρ των Beatles και Τόνι Μίχαν των Shadows, αλλά δεν ήταν τόσο γνωστοί για τη δεξιοτεχνία τους στα τύμπανα αλλά λόγω της δημοτικότητας των συγκροτημάτων στα οποία έπαιζαν. Ο Μπέηκερ ήταν ο πρώτος ντράμερ της ροκ μουσικής ο οποίος αναγνωρίστηκε λόγω του υψηλού επιπέδου της τεχνικής του και των δυνατοτήτων του και θεωρείται ένας από τους κορυφαίους ντράμερ όλων των εποχών.

 Ο Πήτερ "Τζίντζερ" Μπέηκερ γεννήθηκε στις 19 Αυγούστου 1939 στο Λούισαμ του Λονδίνου και τα προσωνύμιο "Τζίντζερ" προήλθε από τα κόκκινα μαλλιά του. Κατά την παιδική του ηλικία ενδιαφερόταν να γίνει επαγγελματίας ποδηλάτης, αλλά στα εφηβικά του χρόνια τα ενδιαφέροντα του άλλαξαν προς τη μουσική και πιο ιδιαίτερα στα τύμπανα. Στα τέλη της δεκαετίας του '50 είχε ήδη συμμετάσχει στα τζαζ συγκροτήματα του Terry Lightfoot και του Acker Bilk. Το 1962 και μετά από προτροπή του ντράμερ των Rolling Stones Τσάρλι Γουότς, ο Μπέηκερ επιλέχθηκε στους Blues Incorporated όπου γνώρισε τον Γκράχαμ Μποντ και τον Τζακ Μπρους. Το 1963, σχημάτισαν τους Graham Bond Organization μαζί με τους δύο προαναφερθέντες και τον σαξοφωνίστα Ντικ Χέκστολ-Σμιθ. Μαζί κυκλοφόρησαν τα άλμπουμ "The Sound of 65" και "There's a Bond Between Us", μέσα στο 1965. Οι συνεχείς διαφωνίες του με τον Μπρους οδήγησαν τον δεύτερο σε αποχώρηση και στη μεταπήδηση του στους Bluesbreakers του Τζον Μάγιαλ. Στις αρχές του 1966, ο Μπέηκερ είχε αποχωρήσει από τους Graham Bond Organization και έψαχνε για νέο συγκρότημα. Έχοντας παρατηρήσει τον πολύ ικανό κιθαρίστα Έρικ Κλάπτον στους Bluesbreakers, σχημάτισε μαζί του και με τον Τζακ Μπρους στο μπάσο και τα κύρια φωνητικά, τους Cream. Μαζί, ηχογράφησαν τέσσερα στούντιο άλμπουμ ανεβαίνοντας από μία φορά στην κορυφή των βρετανικών και αμερικανικών τσαρτ, ενώ κυκλοφόρησαν τις μεγάλες επιτυχίες "Sunshine of Your Love" και "White Room". Μετά τη διάλυση του συγκροτήματος στα τέλη του 1968, κυκλοφόρησαν δύο ζωντανά ηχογραφημένα άλμπουμ και μία συλλογή, τα οποία εδραίωσαν ακόμη περισσότερο το όνομα των Cream αλλά και των μουσικών τους στη συνείδηση του κοινού. Μετά τους Cream, εντάχθηκε στους Blind Faith ηχογραφώντας το ομώνυμο άλμπουμ του συγκροτήματος μαζί με τον Έρικ Κλάπτον, τον Στηβ Γουίνγουντ και τον Ρικ Γκρεκ, ανεβαίνοντας στην κορυφή των τσαρτ και στις δύο πλευρές του Ατλαντικού. Το 1970, ο Μπέηκερ δημιούργησε τους Ginger Baker's Air Force κυκλοφορώντας το ομώνυμο άλμπουμ στα τέλη Μαρτίου και το "Ginger Baker's Air Force ΙΙ" τον Δεκέμβριο του 1970. Αμέσως μετά, μετακόμισε στη Νιγηρία για έξι χρόνια, παίζοντας με το Φέλα Κούτι. Το 1972 κυκλοφόρησε το προσωπικό του άλμπουμ "Stratavarious" και δύο χρόνια αργότερα σχημάτισε τους Baker Gurvitz Army μαζί με τους Άντριαν και Πωλ Γκάρβιτζ, τη Μάντελαϊν Μπελ, τη Ροζέτα Χαϊτάουερ και τον Τζον Μίτσελ. Μαζί κυκλοφόρησαν το ομώνυμο άλμπουμ χωρίς να καταφέρουν να μπουν στα πρώτα εκατό άλμπουμ του Billboard, όπως έγινε και με τα άλλα δύο άλμπουμ τους, "Elysian Encounter" (1975) και "Hearts on Fire" (1976). Συνέχισε κυκλοφορώντας το "Ginger Baker & Friends" (1976) και έκανε ένα μεγάλο διάλειμμα μέχρι την ηχογράφηση του "Horses & Trees" το 1986 μαζί με τον μπασίστα Μπιλ Λάσγουελ. Συνέχισε στα τέλη της δεκαετίας του '80 με πρότζεκτ όπως οι Ginger Baker's African Force και οι Middle Passage ενώ το 1991 κυκλοφόρησε το ορχηστρικό και σχεδόν αποκλειστικά ακουστικό "Unseen Rain". Ακολούθησε το "Going Back Home" του 1994 σηματοδοτώντας την επιστροφή του στην εταιρεία "Atlantic", ενώ το 1999 ένωσε τις δυνάμεις του με τον τρομπετίστα της τζαζ, Ρον Μάιλς, για το δίσκο "Coward of the County". Το 2005, επανενώθηκε με τον Έρικ Κλάπτον και τον Τζακ Μπρους σχηματίζοντας ξανά τους Cream, ηχογραφώντας τις τέσσερις συναυλίες τους στο Royal Albert Hall του Λονδίνου για την κυκλοφορία "Royal Albert Hall London May 2-3-5-6, 2005". Το 2009 κυκλοφόρησε η αυτοβιογραφία του με τίτλο "Hellraiser". Τον Φεβρουάριο του 2016, ο Μπέικερ ανακοίνωσε ότι είχε διαγνωσθεί με "σοβαρά προβλήματα καρδιάς" και ακύρωσε όλες τις μελλοντικές συναυλίες του μέχρι την επόμενη ειδοποίηση. Γράφοντας στο μπλόκ του, είπε: "Μόλις είδα έναν γιατρό ... μεγάλο σοκ ... όχι περισσότερες συναυλίες για μένα τον παλιό τυμπανιστή ... όλα είναι μακριά ... από όλα τα πράγματα που μπορούσαν να συμβούν ποτέ δεν πίστευα ότι θα ήταν η καρδιά μου ... » Στα τέλη Μαρτίου του 2016, αποκαλύφθηκε ότι ο Μπέικερ ήταν έτοιμος για πρωτοποριακή θεραπεία. "Υπάρχουν δύο επιλογές για τη χειρουργική επέμβαση και, ανάλογα με το πόσο ισχυροί είναι οι παλιοί μου πνεύμονες, θα μπορούν να κάνουν και τα δύο." "Ο καρδιολόγος είναι λαμπρός, χθες εισήγαγε ένα σωλήνα στην αρτηρία στον δεξιό καρπό μου και τροφοδοτούσε όλη την κατεύθυνση προς την καρδιά μου - μια μεγάλη εμπειρία. Έγινε λήψη φωτογραφιών της καρδιάς μου από μέσα - εκπληκτική τεχνολογία ... Αυτός λέει ότι θα με κάνει να παίζω ξανά! Σας ευχαριστώ όλους για την υποστήριξή σας. " Στις 25 Σεπτεμβρίου 2019, η οικογένεια του Μπέικερ ανέφερε ότι ήταν σοβαρά άρρωστος στο νοσοκομείο και ζήτησε από τους οπαδούς να προσευχηθούν για αυτόν. Ο Μπέικερ πέθανε στις 6 Οκτωβρίου, σε ηλικία 80 ετών. Δημοψήφισμα αναγνωστών του Rolling Stone για τους καλύτερους ντράμερ όλων των εποχών: # 9 Οι 100 καλύτεροι ντράμερ όλων των εποχών σύμφωνα με το Digital Dream Door: # 5 Οι 50 καλύτεροι ντράμερ όλων των εποχών σύμφωνα με το Rhythm Magazine: # 14 Οι 10 καλύτεροι ντράμερ όλων των εποχών σύμφωνα με το What Culture: # 5 Ginger Baker - Jack Bruce Ginger Baker Biography - Starpulse.com Αρχειοθετήθηκε 2013-07-25 στο Wayback Machine. Ginger Baker - All Music Guide Ginger Baker Biography | OLDIES.com The Devil and Ginger Baker: The Story Behind Our New Feature Αρχειοθετήθηκε 2013-02-03 στο Wayback Machine. GINGER BAKER on Fela Kuti (1999) | Arthur Magazine